N á v r h 
na zrušenie niektorých úloh z uznesení vlády Slovenskej republiky 

Návrh na zrušenie úloh 

1. Úloha č. 1 na mesiac január z Plánu legislatívnych úloh vlády SR na rok 2006 (uznesenie vlády SR č.1039 z 12. decembra 2005)

Znenie úlohy: Návrh zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) a o zmene a doplnení niektorých zákonov (príloha č. 1).

Odôvodnenie: 
Potreba novelizácie autorského zákona vyplynula predovšetkým z faktu, že do zoznamu acquis na rok 2004 bola zaradená smernica rady a Európskeho parlamentu 2004/48/ES z 29. apríla 2004 o vymožiteľnosti práv duševného vlastníctva s tým, že určený termín jej transponovania Slovenská republika akceptovala (29. apríla 2006). Povinnosť transponovať  túto smernicu do príslušných právnych predpisov vyplynula Ministerstvu kultúry SR v spolupráci s Ministerstvom spravodlivosti SR a Úradom priemyselného vlastníctva SR z uznesenia vlády SR č. 940 zo 6. októbra 2004 (úloha B.2 uznesenia k návrhu a určenie gestorských ústredných orgánov štátnej správy, zodpovedných za prebratie smerníc a vypracovanie tabuliek zhody k návrhom slovenských všeobecne záväzných právnych predpisov). 
Smernica sleduje zjednocovanie národných právnych úprav pri vymáhaní práv duševného vlastníctva všeobecne a dotýka sa predovšetkým autorského práva a práv s autorským právom súvisiacich a práv priemyselného vlastníctva. Významnou mierou sa dotýka aj občianskeho súdneho konania. Cieľom smernice je odstrániť existujúce rozdiely v právnych úpravách pri vymáhaní práv duševného vlastníctva členských štátov EÚ, ktoré predstavujú významnú prekážku rozvoja vnútorného trhu, a zabraňovať falzifikovaniu, pirátstvu a ďalšiemu porušovaniu práv duševného vlastníctva. 
Keďže prebiehajúci legislatívny proces (25. marca 2006 bolo ukončené medzirezortné pripomienkovanie návrhu zákona) nebude možné ukončiť do konca tohto volebného obdobia, navrhuje sa predmetnú úlohu z plánu legislatívnych úloh z r u š i ť; toto zrušenie samotnú povinnosť transponovať smernicu v zmysle uznesenia vlády SR č. 940 zo 6. októbra 2004 neovplyvní. 
Ministerstvo kultúry SR v spolupráci s Ministerstvom spravodlivosti SR a Úradom priemyselného vlastníctva SR pokračuje v príprave návrhu zákona transponujúceho predmetnú smernicu s tým, že jeho predloženie navrhne ako prioritu legislatívnych úloh vlády SR v nastávajúcom volebnom období. 
 
2. Úlohu č. 8 na mesiac marec z Plánu legislatívnych úloh vlády SR na rok 2006 (uznesenie vlády SR č. 1039 z 12. decembra 2005)

Znenie úlohy: Návrh zákona o digitalizácii vysielania (príloha č. 2).

Odôvodnenie: 
Predmetná úloha bola pôvodne zahrnutá v Pláne legislatívnych úloh vlády SR na rok 2005, v nadväznosti na vyjasňovanie si koncepčných otázok a vplyvov súvisiacich s pripravovanou legislatívou sa táto úloha presunula do z Plánu legislatívnych úloh vlády SR na rok 2006. 
Cieľom návrhu zákona je upraviť z dôvodu prechodu terestriálneho analógového vysielania na digitálne vysielanie podmienky pozemného digitálneho vysielania v Slovenskej republike. Na tejto úlohe v súčasnosti Ministerstvo kultúry SR úzko spolupracuje s Ministerstvom dopravy, pôšt a telekomunikácií SR a Telekomunikačným úradom SR prostredníctvom neformálnej pracovnej skupiny. 
V súčasnosti pokračuje medzinárodná koordinácia frekvencií pridelených na pozemné digitálne vysielanie v Slovenskej republike s tým, že na zvolenie optimálneho modelu autorizácie je nevyhnutné poznať, aký priestor bude mať k dispozícii digitálne vysielanie na území Slovenskej republiky a v akých časových horizontoch. 
Uvedené objektívne príčiny spomalili prípravné práce na predmetnej právnej úprave a keďže splnenie tejto úlohy je v tomto volebnom období nereálne, navrhuje sa jej z r u š e n i e v Pláne legislatívnych úloh vlády SR na rok 2006 s tým, že  Ministerstvo kultúry SR navrhne predloženie predmetného návrhu zákona ako prioritu legislatívnych úloh vlády SR v nastávajúcom volebnom období. 

3. Úloha č. 3 na mesiac jún z Plánu legislatívnych úloh vlády SR na rok 2004 (uznesenie vlády SR č. 26  zo 14. januára  2004)

Znenie úlohy: Návrh zákona o Tlačovej agentúre Slovenskej republiky (príloha č. 3).

Odôvodnenie:
Ministerstvo kultúry SR pripravilo návrh zákona o Tlačovej agentúre Slovenskej republiky a o zmene zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č. 369/2004 Z. z. v súlade s uznesením Výboru NR SR pre vzdelanie, vedu, šport a mládež, kultúru a médiá č. 58 bod C. z 8. apríla 2003 a na základe Plánu legislatívnych úloh vlády SR na rok 2004; termín plnenia úlohy sa upravoval na základe listov podpredsedu vlády a ministra spravodlivosti SR z 10. júna 2004 a z 19. augusta 2004. 
Cieľom navrhovanej úpravy bolo reflektovať povinnosti a potreby štátu zohľadňujúc účelné vynakladanie verejných zdrojov a stanovujúc pritom tlačovej agentúre povinnosti a úlohy, ako aj vytvorenie takých kontrolných mechanizmov vo vnútri tlačovej agentúry, ktoré sú efektívne a neohrozia účel, na ktorý sa táto inštitúcia zriaďuje.
Návrh zákona (prvá verzia) bol predložený do medzirezortného pripomienkovania 15. júla 2004. S ohľadom na pripomienky niektorých subjektov Ministerstvo kultúry SR upravilo  pôvodný návrh zákona tak, aby čo najviac reflektoval požiadavky a opodstatnené výhrady pripomienkujúcich subjektov. V tomto kontexte Ministerstvo spravodlivosti SR vznieslo zásadnú pripomienku – nepokračovať v legislatívnom procese do času, kým Ústavný súd SR nerozhodne o podaní Generálnej prokuratúry SR o súlade platného zákona SNR č. 81/1992 Zb. o Česko-slovenskej tlačovej kancelárii Slovenskej republiky v znení zákona č. 442/2003 Z. z. s Ústavou SR. 
Ministerstvo kultúry SR predložilo 3. decembra 2004 do medzirezortného pripomienkovania upravenú verziu návrhu zákona (nové znenie). Ministerstvo financií SR a Ministerstvo práce, sociálnych vecí a rodiny SR vzniesli k navrhovanej právnej forme zásadnú pripomienku, ktorou požadovali transformáciu existujúcej Tlačovej agentúry Slovenskej republiky – Slovakia na akciovú spoločnosť. Tento návrh nebolo možné zo strany Ministerstva kultúry SR akceptovať, pretože vychádzajúc z analýz a prieskumov naďalej zastáva názor, že na slovenskom trhu nemôže plnoformátová tlačová agentúra pôsobiť bez dotácií. 
Ústavný súd SR v náleze č. PL. Ús 2/04-48 z 31. marca 2005 konštatoval, že zákon SNR č. 1/1992 Zb. v znení zákona č. 442/2003 Z. z. nie je v nesúlade s čl. 26 ods. 1, 2 a 4 a čl. 55 ods. 1 Ústavy SR. Nález ústavného súdu tak potvrdil legitímne postavenie Tlačovej agentúry Slovenskej republiky – Slovakia ako príspevkovej organizácie štátu. Podľa názoru ústavného súdu sa vytvorením tlačovej agentúry podporovanej štátom plní len pozitívny záväzok štátu pri zabezpečovaní práva na prístup k informáciám. Ďalej ústavný súd konštatoval, že tlačovú agentúru treba posudzovať z hľadiska obsahu jej činnosti, ktorou je plnenie pozitívneho záväzku štátu pri napĺňaní zmyslu práva na slobodu prejavu.     
Keďže objektívne pretrvávajúce prekážky neumožňujú predmetnú úlohu splniť v tomto volebnom období , navrhuje sa jej z r u š e n i e  s tým, že riešenie tejto problematiky Ministerstvo kultúry SR navrhne medzi základné úlohy vlády SR v nastávajúcom volebnom období. 

4. Úloha č. 5 na mesiac december z Plánu legislatívnych úloh vlády SR na rok 2004 (uznesenie vlády SR č. 26  zo 14. januára  2004)

Znenie úlohy: Návrh zákona o masmédiách (príloha č. 4).

Odôvodnenie: 
	Termín predloženia Návrhu zákona o masmédiách sa zmenil/posunul v nadväznosti na uznesenie vlády SR č. 249 zo 6. apríla 2005. Do legislatívneho procesu bol tento návrh zaradený pod názvom Návrh zákona o právach a povinnostiach pri získavaní a spracovávaní informácií a ich verejnom šírení prostredníctvom komunikačných médií (tlačový zákon). Cieľom predkladaného návrhu zákona je upraviť pravidlá a vzťahy medzi novinármi (pôvodcami informácií), šíriteľmi (vydavateľmi komunikačných médií) a príjemcami informácií (respondentmi).
	Návrh zákona  20. februára 2006 prerokovala  LR VSR, ktorá   uložila predkladateľovi zapracovať do návrhu pripomienky prijaté na jej rokovaní a následne ho predložiť na rokovanie vlády SR. 
	Vzhľadom na skrátenie volebného  obdobia  nebude možné prebiehajúci legislatívny proces ukončiť (minister kultúry predmetný návrh zákona z rokovania vlády stiahol; 22. marca 2006).
	Z uvedených dôvodov sa navrhuje úlohu  z r u š i ť s tým, že Ministerstvo kultúry SR predmetnú úlohu navrhne medzi legislatívne úlohy vlády SR v nastávajúcom volebnom období. 

5. Úloha č. 2 v mesiaci december z Plánu práce vlády SR na rok 2005 (uznesenie vlády SR č. 1232 z 15. decembra 2004)

Znenie úlohy: Návrh stratégie rozvoja múzeí a galérií v Slovenskej republike do roku 2010 (príloha č. 5).

Odôvodnenie: 
 Materiál nadväzuje na závery „Analýzy akvizičnej činnosti v oblasti múzeí, galérií a knižníc“, prijatej uznesením vlády SR č. 1168 z 11. decembra 2003 a „Analýzy súčasného stavu evidencie, ochrany a sprístupňovania zbierkových fondov a expozícií múzeí a galérií v Slovenskej republike“, ktorá bola schválená uznesením vlády č. 1230 z 15. decembra 2004. Vypracovanie stratégie rozvoja múzeí a galérií vychádza aj zo zásadného materiálu „Stratégia štátnej kultúrnej politiky a Akčného plánu úvodnej fázy implementácie kultúrnej politiky“, ktorý bol schválený uznesením vlády SR č. 1067 z 10. novembra 2004. 
           Obsahovo široko koncipovaný materiál navrhujúci v strednodobom časovom horizonte systémové opatrenia smerujúce ku komplexným riešeniam v rámci celého systému múzeí a galérií na Slovensku sa pripravoval za účasti skupiny odborných expertov a v širokej odbornej diskusii väčšiny zainteresovaných. Časový priestor jedného roka sa však ukázal ako nedostatočný na vyriešenie všetkých citlivých otázok, ktoré treba riešiť v rámci systému tvoreného 82 múzeami a 25 galériami s rôznym zameraním; z tohto dôvodu  bol termín predloženia materiálu upravený na 30. apríl 2006 (list predsedu vlády SR č. 9225/2005/KPV OSV z 9. decembra 2005).
Materiál bol predmetom medzirezortného pripomienkovania (3. apríl 2006 až 13. apríl 2006). Medzirezortnému pripomienkovaniu predchádzalo osobitné pripomienkovanie mimorezortnými  špecializovanými múzeami, odbormi kultúry samosprávnych krajov a odbornými profesijnými zväzmi. 
           S ohľadom na skrátenie volebného obdobia a skutočnosť, že realizácia predmetného materiálu predpokladá zvýšený finančný dopad na štátny rozpočet, sa navrhuje úlohu  z r u š i ť. 

6. Úloha č. 3 na mesiac december z Plánu práce vlády SR na rok 2005 (uznesenie vlády SR č. 1232  z 15. decembra 2004)  

Znenie úlohy: Návrh stratégie kultúry znevýhodnených skupín občanov do roku 2007 (príloha č. 5).

Odôvodnenie:
Návrh stratégie kultúry znevýhodnených skupín občanov do roku 2007, ktorý mal byť predložený na rokovanie vlády SR v decembri 2005, bol predmetom medzirezortného pripomienkovania (27. október 2005 až 11. november 2005). Ministerstvo vnútra SR a Ministerstvo spravodlivosti SR si uplatnili zásadné pripomienky,  ktoré sa nepodarilo vysporiadať. Obe ministerstvá zotrvali na uplatnenej zásadnej pripomienke – vypustiť z predmetného materiálu všetky zmienky o sexuálnych menšinách. Z tohto dôvodu ministerstvo kultúry požiadalo o presun termínu úlohy na rok 2006. Termín plnenia úlohy bol upravený na 30. jún 2006 (list predsedu vlády SR č. 9225/2005/KPV OSV z 9. decembra 2005). Prebiehajúci proces prípravy materiálu nebude možné ukončiť do konca tohto volebného obdobia a keďže z materiálu nevyplývajú úlohy pre iné rezorty a súvisiace opatrenia sa navrhujú len na úrovni rezortu kultúry, navrhuje sa úlohu  z r u š i ť.

7. Úloha B. 2. z uznesenia vlády SR č. 589 z 27. júna 2001

Znenie úlohy:  Predložiť na rokovanie vlády návrh novely zákona o vysielaní a retransmisii, ktorá bude akceptovať stratégiu pozemského digitálneho vysielania v systéme DVB-T do 31. decembra 2002  (prílohy č. 6 – 8).

Odôvodnenie: 
Termín plnenia úlohy bol upravovaný uzneseniami vlády SR č. 19 zo 14. januára 2004 a  č. 1231 z 15. decembra 2004. S ohľadom na legislatívny vývoj v oblasti digitalizácie vysielania,  ktorý v súčasnosti nachádza odraz v pripravovanom Návrhu zákona o digitalizácii vysielania  (pozri bod 2) a v stratégii prechodu z analógového pozemského TV vysielania na digitálne pozemské TV vysielanie (pozri uznesenie V SR č. 5 z 11. januára 2006) možno predmetnú úlohu považovať za neaktuálnu.
	Z uvedených dôvodov sa navrhuje úlohu  z r u š i ť.